LPN-AOTกำไรดี TOPขาดทุนน้ำมัน
LPN-AOT กำไรดี เติบโตตามคาด ส่วน TOP กำไรลด ขาดทุนน้ำมัน
15 ก.พ. 2556

LPN-AOT กำไรดี เติบโตตามคาด ส่วน TOP กำไรลด ขาดทุนน้ำมัน
บริษัท แอล.พี.เอ็น. ดีเวลลอปเมนท์ (LPN) แจ้งตลาดหลักทรัพย์ว่า มีกำไรงวดปี 2555 ที่ 2,217 ล้านบาท เพิ่มขึ้น 15.6% จากปี 2554 เนื่องมาจากรายได้จากการขายเพิ่มขึ้น 7.6%
นอกจากนั้นยังจ่ายปันผลงวดครึ่งหลัง ปี 2555 ที่หุ้นละ 0.53 บาท กำหนดวันขึ้นเครื่องหมาย XD วันที่ 28 ก.พ. 2556 และจ่ายปันผลวันที่ 11 เม.ย.
นักวิเคราะห์บริษัทหลักทรัพย์ (บล.) เอเซีย พลัส วิเคราะห์ว่ากำไรออกมาตามคาดและแนะนำให้ขาย เพราะราคาปัจจุบันสูงกว่ามูลค่าที่เหมาะสมหุ้นละ 19.38 บาทแล้ว
นางสุภาภรณ์ บุรพกุศลศรี รองกรรมการผู้อำนวยการใหญ่ สายงานแผนงานและการเงิน บริษัท ท่าอากาศยานไทย (AOT) แจ้งว่า งวดไตรมาสแรก ปี 2556 (1 ต.ค.-31 ธ.ค. 2555) บริษัทมีกำไรสุทธิ 3,433 ล้านบาท เพิ่มขึ้น 173% จากช่วงเดียวกันของปีก่อน เนื่องมาจากรายได้จากการขายหรือการให้บริการเพิ่มขึ้น 27% เป็น 8,604 ล้านบาท และกำไรจากค่าเงิน 1,318 ล้านบาท จากช่วงเดียวกันของปีก่อนที่มีผลขาดทุน 40 ล้านบาท ทั้งนี้เพราะการแข็งค่าของเงินบาท
กำไรของ AOT เป็นไปตามที่นักวิเคราะห์คาดว่ากำไรไตรมาสแรกปี 2556 จะออกมาแข็งแกร่ง
ด้าน บริษัท ไทยออยล์ (TOP) กำไรลดลง โดยนายวีรศักดิ์ โฆสิตไพศาล ประธานเจ้าหน้าที่บริหารและกรรมการผู้จัดการใหญ่ แจ้งว่า บริษัทมีกำไรสุทธิ 12,320 ล้านบาท หรือหุ้นละ 6.04 บาท ลดลง 17% เพราะการขาดทุนสต๊อกน้ำมัน ในขณะที่รายได้จากการขายและกำไรก่อนหักดอก เบี้ยภาษีและค่าเสื่อมราคาเท่ากับ 4.47 แสนล้านบาท และ 2 หมื่นล้านบาท ตามลำดับ
ไตรมาส 4 ปี 2555 TOP มีกำไรสุทธิเพียง 1,925 ล้านบาท ลดลงกว่า 70% จากช่วงเดียวกันของปีก่อน เนื่องจากกำไรของกลุ่มโรงกลั่นลดลงจากค่าการกลั่นพื้นฐานที่ลดลงและขาดทุนจากสต๊อกน้ำมัน แม้ว่ากลุ่มปิโตรเคมีจะฟื้นตัวแต่ไม่สามารถชดเชยกำไรกลุ่มโรงกลั่นที่ลดลงได้
กำไรของ TOP เป็นตามที่นักวิเคราะห์ บล.เกียรตินาคิน คาดไว้ แต่ยังคงคำแนะนำซื้อเพราะเชื่อว่ามีการฟื้นตัวของกลุ่มอะโรเมติกส์ จึงปรับประมาณการกำไรปี 2556 ขึ้นเป็น 1,390 ล้านบาท หรือเพิ่มขึ้น 8% จากปี 2555